PATVIRTINTA

Kupiškio rajono savivaldybės tarybos

 2018 m. kovo 29 d. sprendimu Nr. TS-62

 ( Kupiškio rajono savivaldybės tarybos

 2019 m. gegužės d. sprendimo Nr. TS- redakcija)

**KUPIŠKIO RAJONO SAVIVALDYBĖS JAUNIMO** **REIKALŲ TARYBos NUOSTATAI**

**I SKYRIUS**

**BENDROSIOS NUOSTATOS**

1. Kupiškio rajono savivaldybės (toliau – Savivaldybė) jaunimo reikalų tarybos nuostatai (toliau – Nuostatai) nustato Savivaldybės jaunimo reikalų tarybos (toliau – Jaunimo taryba) tikslus ir funkcijas, teises, sudėtį ir darbo organizavimo tvarką.

2. Jaunimo taryba yra visuomeninė patariamoji institucija, lygybės principu sudaroma iš Savivaldybės administracijos ir (ar) Savivaldybės tarybos ir jaunimo atstovų, kurie išrenkami viešame visuotiniame jaunimo organizacijų ir su jaunimu dirbančių organizacijų, mokinių savivaldos atstovų, veikiančių Savivaldybės teritorijoje, susirinkime.

 3. Jaunimo taryba įsteigta vadovaujantis Lietuvos Respublikos jaunimo politikos pagrindų įstatymu. Savo veikloje vadovaujasi Lietuvos Respublikos jaunimo politikos pagrindų įstatymu, Savivaldybių jaunimo reikalų tarybų pavyzdiniais nuostatais, patvirtintais Lietuvos Respublikos socialinės apsaugos ir darbo ministro 2009 m. sausio 8 d. įsakymo Nr. A1-4 „Dėl Savivaldybių jaunimo reikalų tarybų tipinių nuostatų patvirtinimo“ pakeitimu, Savivaldybės tarybos sprendimais, Savivaldybės mero potvarkiais, Savivaldybės administracijos direktoriaus įsakymais ir kitais teisės aktais bei šiais Nuostatais.

4. Jaunimo taryba sudaroma Savivaldybės tarybos sprendimu Savivaldybės tarybos kadencijos laikotarpiui, Savivaldybės jaunimo politikai formuoti, jaunimo veiklai koordinuoti ir kitoms įstatymuose, kituose teisės aktuose ir Savivaldybės tarybos sprendimuose nustatytoms funkcijoms vykdyti.

5. Jaunimo taryba sudaroma ir likviduojama, jos nuostatai tvirtinami ir keičiami Savivaldybės tarybos sprendimu.

**II SKYRIUS**

**JAUNIMO REIKALŲ TARYBOS TIKSLAI IR FUNKCIJOS**

6. Jaunimo tarybos tikslai yra:

6.1. nagrinėti su jaunimo politika Savivaldybėje susijusius klausimus;

6.2. teikti Savivaldybės institucijoms ir įstaigoms pasiūlymus dėl jaunimo politikos, jos įgyvendinimo ir su tuo susijusių teisės aktų projektų;

6.3. stiprinti bendradarbiavimą tarp Savivaldybės institucijų ar įstaigų ir jaunimo bei su jaunimu dirbančių organizacijų.

7. Jaunimo taryba numatytų tikslų siekia, įgyvendindama šias funkcijas:

7.1. renka ir analizuoja informaciją apie jaunimo politikos įgyvendinimą Savivaldybės institucijose bei įstaigose, kitą informaciją, susijusią su jaunimu;

7.2. inicijuoja Savivaldybės jaunimo politikos padėties, jaunimo poreikių tyrimus ir jaunimo politikos kokybės vertinimą;

7.3. analizuoja Lietuvos ir užsienio patirtį, sprendžiant jaunimo politikos klausimus, ir teikia pasiūlymus ir rekomendacijas Savivaldybės tarybai dėl bendradarbiavimo galimybių su Lietuvos ir užsienio šalių institucijomis;

7.4. teikia pasiūlymus Savivaldybės tarybai, jos komitetams ar komisijoms dėl jaunimo politikos plėtros Savivaldybėje krypčių, dėl teisės aktų projektų, susijusių su jaunimo politikos įgyvendinimu savivaldybėje, parengimo ir (ar) pakeitimo, įskaitant Savivaldybės strateginį veiklos planą ir strateginį plėtros planą;

7.5. dalyvauja rengiant ilgalaikius strateginius jaunimo politikos plėtros ir įgyvendinimo planus;

 7.6. teikia rekomendacinio pobūdžio siūlymus Savivaldybės administracijai dėl jaunimo politikos įgyvendinimo priemonių finansavimo;

7.7. teikia pasiūlymus Savivaldybės įstaigoms, dirbančioms su jaunimu, dėl jaunimo politikos įgyvendinimo;

7.8. užtikrina jaunimo dalyvavimą, sprendžiant Savivaldybės jaunimo politikos klausimus;

7.9. bendradarbiauja su Savivaldybės jaunimo reikalų koordinatoriumi jaunimo politikos įgyvendinimo Savivaldybėje klausimais;

7.10. ne rečiau kaip kartą per metus teikia savo veiklos ataskaitą Savivaldybės tarybai.

**III SKYRIUS**

**JAUNIMO TARYBOS TEISĖS**

 8. Jaunimo reikalų taryba turi šias teises:

 8.1. gauti iš Savivaldybių institucijų ir įstaigų informaciją, kurios reikia jos funkcijoms atlikti;

 8.2. kviestis į savo posėdžius Savivaldybės tarybos narius, Savivaldybės administracijos valstybės tarnautojus ir darbuotojus, dirbančius pagal darbo sutartį, specialistus (ekspertus);

 8.3. prašyti Savivaldybės administracijos valstybės tarnautojų ir darbuotojų, dirbančių pagal darbo sutartį, specialistų (ekspertų) pateikti išvadas, informaciją, susijusią su jaunimo politikos įgyvendinimu;

 8.4. dalyvauti Savivaldybės tarybos, jos komitetų ar komisijų posėdžiuose, kuriuose sprendžiami jaunimui aktualūs klausimai;

 9. Jaunimo reikalų taryba gali turėti kitų teisių, nustatytų kituose jaunimo politikos įgyvendinimą reguliuojančiuose teisės aktuose.

**IV SKYRIUS**

**KANDIDATAI Į JAUNIMO REIKALŲ TARYBOS JAUNIMO ASTOVUS**

10. Kandidatuoti į Jaunimo tarybos jaunimo atstovus (toliau – Jaunimo atstovai) gali asmenys nuo 14 metų iki 29 metų (imtinai). Kandidatais save išsikelti gali ir pavieniai asmenys.

 11. Kandidatus į Jaunimo atstovus gali siūlyti jaunimo organizacijos, su jaunimu dirbančios organizacijos, mokinių savivaldos, veikiančios Savivaldybės teritorijoje.

 12. Jaunimo atstovų rinkimų į jaunimo tarybą organizavimo tvarka numatyta Kupiškio rajono savivaldybės jaunimo atstovų rinkimų į jaunimo reikalų tarybą organizavimo tvarkos apraše.

**V SKYRIUS**

**JAUNIMO REIKALŲ TARYBOS SUDĖTIS IR DARBO ORGANIZAVIMAS**

 13. Jaunimo tarybą sudaro:

 13.1. 3 nariai, į Jaunimo tarybą deleguoti Savivaldybės mero potvarkiu. Jie gali būti Savivaldybės tarybos nariai;

 13.2. 3 nariai, į Jaunimo tarybą deleguoti Savivaldybės administracijos padalinių vadovai ar darbuotojai, Savivaldybės įstaigų vadovai ar darbuotojai;

 13.3. 6 nariai, į Jaunimo tarybą deleguoti Savivaldybės jaunimo organizacijų ir su jaunimu dirbančių organizacijų, mokinių savivaldų atstovų teikimu.

 14. Savivaldybės jaunimo reikalų koordinatorius negali būti Jaunimo tarybos nariu, tačiau gali būti skiriamas Jaunimo tarybos sekretoriumi.

 15. Jaunimo tarybos pirmininką ir jo pavaduotoją išrenka Jaunimo tarybos nariai pirmo posėdžio metu. Jaunimo tarybos pirmininku išrinkus Savivaldybės tarybos ar administracijos atstovą, Jaunimo tarybos pirmininko pavaduotoju turi būti išrinktas jaunimo atstovas. Jaunimo tarybos pirmininku išrinkus jaunimo atstovą, Jaunimo tarybos pirmininko pavaduotoju turi būti išrinktas Savivaldybės tarybos ar administracijos atstovas. Jaunimo taryba pirmininko kandidatūrą teikia Savivaldybės merui. Savivaldybės meras Jaunimo tarybos pirmininką tvirtina potvarkiu.

 16. Jaunimo tarybos nario įgaliojimai nutrūksta, jeigu:

 16.1. jis atsistatydina savo noru anksčiau, negu pasibaigia Jaunimo tarybos kadencija;

 16.2. nutrūksta jo darbo (tarnybos) santykiai atstovaujamoje Savivaldybės institucijoje ar administracijoje;

 16.3. jis pašalinamas vadovaujantis Jaunimo tarybos numatytomis procedūromis dėl neaktyvių narių pašalinimo iš Jaunimo tarybos (dėl posėdžių nelankymo ir kt.).

 17. Į Jaunimo tarybos nario, kurio įgaliojimai nutrūko, vietą Jaunimo taryboje deleguojamas kitas asmuo, vadovaujantis Nuostatuose numatytais reikalavimais.

 18. Nepasibaigus Jaunimo tarybos kadencijai, jos sudėtis atnaujinama tik Nuostatų 16 punkte numatytais atvejais nutrūkus Jaunimo tarybos nario(-ių) įgaliojimams. Už Jaunimo tarybos sudėties atnaujinimą (kreipimąsi į atitinkamą Savivaldybės instituciją, administraciją dėl naujo(-ų) nario(-ių) delegavimo ir, esant poreikiui, jaunimo atstovų rinkimų organizavimą) atsakingas Savivaldybės jaunimo reikalų koordinatorius.

 19. Jaunimo taryba darbą organizuoja, vadovaudamasi darbo reglamentu, kurį pasitvirtina pirmo posėdžio metu. Jaunimo tarybos darbo forma yra posėdžiai. Jaunimo tarybos posėdžius šaukia ir jiems pirmininkauja Jaunimo tarybos pirmininkas, jo nesant – Jaunimo tarybos pirmininko pavaduotojas, posėdžius protokoluoja sekretorius. Protokolus pasirašo Jaunimo tarybos pirmininkas, jo nesant – Jaunimo tarybos pirmininko pavaduotojas. Protokolų kopijos siunčiamos Jaunimo tarybos nariams ir suinteresuotoms institucijoms.

 20. Jaunimo tarybos pirmininkas organizuoja Jaunimo tarybos darbą, rengia ir teikia Jaunimo tarybai veiklos planus, ataskaitas ir atsako už jam pavestų funkcijų vykdymą, dokumentų nagrinėjamais klausimais gavimą, nustato posėdžių laiką ir vietą, kitus dokumentus, susijusius su Jaunimo tarybos veikla, kontroliuoja Jaunimo tarybos pasiūlymų ir išvadų pateikimą Savivaldybei, kitoms Savivaldybės institucijoms ir įstaigoms, veikia Jaunimo tarybos vardu, atstovauja jai Savivaldybės taryboje, kitose institucijose ir organizacijose arba įgalioja tai daryti kitus Jaunimo tarybos narius.

 21. Apie šaukiamą Jaunimo tarybos posėdį Jaunimo tarybos pirmininkas turi informuoti visus Jaunimo tarybos narius jų nurodytais el. pašto adresais ne vėliau kaip prieš 5 kalendorines dienas. Ne vėliau kaip prieš 2 darbo dienas iki nurodyto termino Jaunimo tarybos pirmininkas Jaunimo tarybos nariams išsiunčia būsimo posėdžio darbotvarkės projektą ir jame numatomų svarstyti dokumentų ar jų projektų kopijas, organizuoja paskelbimą apie posėdį Savivaldybės interneto svetainėje. Jaunimo tarybos posėdžio darbotvarkė dėl svarbių priežasčių gali būti keičiama posėdžio metu, jei už tai balsuoja dauguma posėdyje dalyvavusių Jaunimo tarybos narių. Daugiau negu pusei Jaunimo tarybos narių el. paštu išreiškus sutikimą, posėdis gali būti organizuojamas nuotoliniu būdu, el. paštu balsuojant dėl siūlomos darbotvarkės, sprendimų, teikiant pastabas posėdžio protokolui.

 22. Jaunimo tarybos nariai privalo:

 22.1. per ketvirtį pateikti po 1 klausimą svarstymui;

 22.2. per kalendorinius metus pateikti mažiausiai po 1 pasiūlymą (rekomendaciją) Savivaldybės tarybai, administracijai dėl rengiamų teisės aktų projektų, susijusių su jaunimo politikos klausimais;

 22.3. per kalendorinius metus pateikti mažiausiai po 1 pasiūlymą (rekomendaciją) Savivaldybės tarybai, administracijai dėl jaunimo politikos įgyvendinimo priemonių įtraukimo į Savivaldybės ilgalaikius (arba vidutinės trukmės) strateginio planavimo dokumentus;

 22.4. iki einamųjų metų gruodžio 31 d. pateikti siūlymus rengiant metinį veiklos planą.

 23. Jaunimo tarybos nariai pasiskirsto pareigomis ir atsakomybėmis įgyvendinant metinį veiklos planą ir tai užprotokoluoja posėdžio metu.

 24. Jaunimo taryba sprendimus priima posėdyje dalyvaujančių narių balsų dauguma. Jeigu balsai pasiskirsto po lygiai, lemia Jaunimo reikalų tarybos pirmininko (jo nesant – Jaunimo reikalų tarybos pirmininko pavaduotojo) balsas.

 25. Jaunimo tarybos posėdis laikomas teisėtu, jeigu jame dalyvauja ne mažiau kaip pusė Jaunimo reikalų tarybos narių. Dalyvavimas Jaunimo tarybos posėdžiuose yra privalomas, išskyrus svarbias pateisinamas priežastis.

 26. Jaunimo tarybą posėdžių metu techniškai aptarnauja Savivaldybės jaunimo reikalų koordinatorius*.*

27. Jaunimo tarybos posėdžiai šaukiami prireikus, bet ne rečiau kaip kartą per tris mėnesius.

 28. Jaunimo reikalų tarybos veiklos planai, teikiamos ataskaitos, informacija apie įvyksiančius ir jau įvykusius posėdžius bei posėdžių protokolai privalo būti viešinami ir prieinami Savivaldybės interneto svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_